Det er politikerne enige om

Den offentlige ydelse til nytilkomne flygtninge og en række danskere, der ikke har haft ophold i Danmark i syv ud af de seneste otte år, sænkes med 2.000 kroner om måneden for enlige mødre eller fædre og 1.000 kroner for hver af forsørgerne i familier, hvor mor og far bor sammen.

Konkret vil det for den enlige forælder betyde, at ydelsen fremover vil lyde på 9.993 kroner om måneden mod 11.993 kroner i dag.

Integrationsydelsen skifter også navn. For de udlændinge, der er omfattet af et kommende selvforsørgelses- og hjemrejseprogram benævnes ydelsen fremover selvforsørgelses- og hjemrejseydelse. For øvrige personer ændres ydelsens navn til overgangsydelse.

Det sker for "at markere, at nyankomne flygtninge mv., der indgår i et selvforsørgelses- og hjemrejseprogram befinder sig i en anden situation end en række øvrige personer," lyder det i aftalen.